Barnets far indrømmer at have taget stoffer med i børnehaven. Han straffes med fængsel i et år og ni måneder.

Da en pædagog i november ville hente et barns madkasse i børnehavens garderobe, gjorde den ansatte et foruroligende fund.

I stedet for madpakken fik pædagogen øje på en pose med, hvad der viste sig at være 3640,7 gram hash i barnets taske.

Det skabte stort postyr i børnehaven i Kolding, hvor politiet blev tilkaldt, og barnets far, som var til møde i børnehaven, blev visiteret.

På ham fandt politiet 80 gram kokain.

Far tilstod i retten

Sådan forklarer anklager Bjørn Dahl Larsen, som mødte ved Retten i Kolding, hvor den nu 40-årige far har tilstået hændelsesforløbet.

Retten valgte tirsdag at straffe faren med fængsel i et år og ni måneder for forbrydelsen.

- Jeg synes, det er et udmærket resultat, da retten har valgt at følge det, jeg havde sagt, siger anklager Bjørn Dahl Larsen.

Mens anklageren havde argumenteret for et år og ni måneders fængsel, mente forsvareren, at hans klient burde slippe med et år og tre måneder.

Det var retten ikke enig i og lagde i skærpende retning vægt på mængden af de fundne stoffer, og at den pågældende far tidligere har fået en narkorelateret dom.

Det var dog en formildende omstændighed, at han tilstod forbrydelsen i børnehaven.

Den 40-årige mand valgte at modtage dommen og blev kørt direkte til afsoning efter domsafsigelsen.

Tæt på at blive opdaget tidligere

Inden pædagogen fandt de flere kilo hash i drengens garderobe, havde faren været tæt på at blive snuppet af politiet.

Det skete, da han fik et lift af en kammerat på vej til børnehaven, fortæller anklageren.

- Han (faren, red.) sad på passagersædet, mens bilen blev stoppet af politiet i et rutinetjek. Politiet var interesseret i at tjekke føreren af bilen, så passageren fik lov at gå, og da han gik, tog han så en pose med sig.

- Så skulle han til møde, og han har forklaret, at meningen ikke var, at han skulle have haft posen med i børnehaven, men at han ville stikke af med den for ikke at blive opdaget, siger Bjørn Dahl Larsen.